Kilden kjønnsforskning.no

Kilden kjønnsforskning.no er et nasjonalt kunnskapssenter for kjønnsperspektiver og kjønnsbalanse i forskning. Kilden ble opprettet av Norges forskningsråd i 1998 og er i dag organisert som en uavhengig avdeling i Forskningsrådet. I mandatet til Kilden heter det at Kilden har et nasjonal ansvar for å fremme kjønnsforskning, og kjønnsperspektiver og kjønnsbalanse i forskning og innovasjon gjennom å formidle og sammenstille forskning. I tillegg skal senteret bidra til en kunnskapsbasert offentlig debatt om kjønn og likestilling. Nettstedet kjønnsforskning.no drives av Kilden og formidler blant annet forskningsjournalistikk gjennom et eget nyhetsmagasin.  Kilden ble etablert i 1998 som Kvinne- og kjønnsforskningens InformasjonsLinje og Dokumentasjonsenhet i Norge (forkortet KILDEN), og fikk senere navnet KILDEN Informasjonssenter for kjønnsforskning og deretter Kilden kjønnsforskning.no. Senteret har åtte fast ansatte.

Virksomhet
Kilden formidler og sammenfatter forskning i bred forstand. Kilden har et uavhengig nyhetsmagasin, eier Tidsskrift for kjønnsforskning, som redigeres av en uavhengig redaksjon, og lager podkasten Kjønnsavdelingen. Kilden eier og drifter nettstedet kvinnehistorie.no, i tillegg til å ha eksterne oppdrag som å drifte nettstedene kifinfo.no (på oppdrag fra Komité for kjønnsbalanse og mangfold i forskning (Kif-komiteen), som er oppnevnt av Kunnskapsdepartementet) og eeagender.org (på oppdrag fra Justis- og beredskapsdepartementet). Kilden arrangerer også seminarer og debatter, gjerne i samarbeid med andre, og Kildens årskonferanse, samt produserer kunnskapsoversikter og rapporter. Senteret gjør ikke egen forskning, men formidler og sammenstiller forskning gjort ved forskningsinstitusjoner eller av forskere, hovedsakelig knyttet til norske institusjoner. Senteret er ikke et av de nasjonale kunnskapssentrene etablert av regjeringen. Kunnskapssenteret inngår i oppdragsvirksomheten til Norges forskningsråd.

Direktør for Kilden kjønnsforskning.no er Kristin Engh Førde. Førde tiltrådte 1. februar 2024 og har bakgrunn som forsker og journalist. Hun kommer fra en stilling som postdoktor ved Universitetet i Oslo. Redaktør for Kildens magasin er Susanne Dietrichson. Kildens nyhetsmagasin er underlagt redaktørplakaten og medlem av Fagpressen.

Kilden er sammen med Universitetsforlaget utgiver av Tidsskrift for kjønnsforskning, som redigeres av en frittstående redaksjon utenfor Kilden. Tidsskrift for kjønnsforskning er et fagfellevurdert vitenskapelig tidsskrift for det tverrfaglige feltet kjønnsforskning. Redaktører er fra 1. januar 2023 er Elisabeth Stubberud og Siri Øyslebø Sørensen.

Referanser

Eksterne lenker
 http://kjonnsforskning.no/

Kategori:Kjønnsforskning
Kategori:Norges forskningsråd
Kategori:Forskningsformidling
Kategori:Forskningsjournalistikk